               EUROPSKA KOMISIJA
            Bruxelles, 7.2.2022.
            COM(2022) 35 final
            2022/0023(BUD)

            Prijedlog
            ODLUKE EUROPSKOG PARLAMENTA I VIJEĆA
            o mobilizaciji Europskog fonda za prilagodbu globalizaciji za radnike koji su proglašeni viškom na temelju zahtjeva Francuske – EGF/2021/007 FR/ Selecta

               OBRAZLOŽENJE

               KONTEKST PRIJEDLOGA

               1.Pravila koja se primjenjuju na financijske doprinose iz Europskog fonda za prilagodbu globalizaciji za radnike koji su proglašeni viškom (EGF) utvrđena su Uredbom (EU) 2021/691 Europskog parlamenta i Vijeća od 28. travnja 2021. o Europskom fondu za prilagodbu globalizaciji za radnike koji su proglašeni viškom (EGF) i stavljanju izvan snage Uredbe (EU) br. 1309/2013
                  1
                (dalje u tekstu „Uredba o EGF-u”).

               2.Francuska je 12. listopada podnijela zahtjev EGF/2021/007 FR/Selecta za financijski doprinos iz EGF-a, nakon otpuštanja u poduzeću Selecta u Francuskoj.

               3.Nakon ocjenjivanja tog zahtjeva Komisija je u skladu sa svim primjenjivim odredbama Uredbe o EGF-u zaključila da su ispunjeni uvjeti za dodjelu financijskog doprinosa iz EGF-a.

               SAŽETAK ZAHTJEVA

                        Zahtjev za doprinos iz EGF-a

                        EGF/2021/007 FR/Selecta

                        Država članica

                        Francuska

                        Predmetna regija/regije (razina NUTS 2
                           2
                        )

                        Odnosi se na sve francuske regije razine NUTS 2 u kontinentalnoj Francuskoj, osim na regiju Limousin (FRI2)

                        Datum podnošenja zahtjeva

                        12. listopada 2021.

                        Datum potvrde primitka zahtjeva

                        26. listopada 2021.

                        Datum podnošenja zahtjeva za dodatne informacije

                        26. listopada 2021.

                        Rok za dostavu dodatnih informacija

                        18. studenoga 2021.

                        Rok za dovršetak ocjenjivanja

                        7. veljače 2022.

                        Intervencijski kriterij

                        Članak 4. stavak 2. točka (a) Uredbe o EGF-u

                        Primarno poduzeće

                        Selecta

                        Broj obuhvaćenih poduzeća

                        1

                        Sektor/sektori gospodarske djelatnosti

                        (odjeljak NACE-a Rev. 2)
                           3

                        Odjeljak 46 (Trgovina na veliko, osim trgovine motornim vozilima i motociklima)

                        Referentno razdoblje (četiri mjeseca):

                        1. lipnja 2021. – 1. listopada 2021.

                        Broj otpuštanja u referentnom razdoblju (a)

                        294

                        Broj otpuštanja prije ili nakon referentnog razdoblja (b)

                        179

                        Ukupni broj otpuštanja (a + b)

                        473

                        Ukupni broj prihvatljivih korisnika

                        473

                        Ukupni broj ciljanih korisnika

                        473

                        Proračun za usluge prilagođene potrebama (EUR)

                        4 766 930

                        Proračun za provedbu EGF-a
                           4
                         (EUR)

                        26 360

                        Ukupni proračun (EUR)

                        4 793 290

                        Doprinos iz EGF-a (85 %) (EUR)

                        4 074 296

               OCJENJIVANJE ZAHTJEVA

               Postupak

               4.Francuska je podnijela zahtjev EGF/2021/007 FR/Selecta 12. listopada 2021., u roku od 12 tjedana od datuma kad su ispunjeni intervencijski kriteriji utvrđeni člankom 4. Uredbe o EGF-u. Komisija je potvrdila primitak zahtjeva i 26. listopada 2021. od Francuske zatražila dodatne informacije. Te dodatne informacije dostavljene su u roku od 15 radnih dana od datuma podnošenja zahtjeva za dodatne informacije. Rok od 50 radnih dana od primitka potpunog zahtjeva unutar kojeg bi Komisija trebala dovršiti ocjenu usklađenosti zahtjeva s uvjetima za pružanje financijskog doprinosa istječe 7. veljače 2022.

               Prihvatljivost zahtjeva

               Predmetna poduzeća i korisnici

               5.Zahtjev se odnosi na 473 radnika koji su proglašeni viškom i koji su prestali obavljati svoju djelatnost u poduzeću Selecta. To poduzeće posluje u gospodarskom sektoru razvrstanom u odjeljak 46 NACE-a Rev. 2 (Trgovina na veliko, osim trgovine motornim vozilima i motociklima). Do otpuštanja je došlo diljem kontinentalne Francuske
                  5
               .

               Intervencijski kriteriji

               6.Francuska je podnijela zahtjev na temelju intervencijskih kriterija iz članka 4. stavka 2. točke (a) Uredbe o EGF-u kojom se propisuje uvjet prestanka obavljanja djelatnosti u poduzeću u državi članici najmanje 200 radnika koji su proglašeni viškom tijekom referentnog razdoblja od četiri mjeseca, uključujući radnike proglašene viškom kod dobavljačâ te daljnjih proizvođača i/ili samozaposlene osobe.

               7.Za taj je zahtjev referentno razdoblje od četiri mjeseca trajalo od 1. lipnja 2021. do 1. listopada 2021. tijekom kojeg je Selecta otpustila 294 radnika.

               Izračun broja otpuštanja i prestanaka obavljanja djelatnosti

               8.Prestanak obavljanja djelatnosti radnika koji su proglašeni viškom tijekom referentnog razdoblja izračunava se od datuma na koji je poslodavac obavijestio radnika o otpuštanju ili otkazivanju ugovora o radu.

               Prihvatljivi korisnici

               9.Uz već navedene radnike prihvatljivi su korisnici i 179 radnika koji su proglašeni viškom i prestali obavljati svoju djelatnost prije ili nakon četveromjesečnog referentnog razdoblja. Svi ti radnici prestali su obavljati svoju djelatnost u razdoblju od šest mjeseci prije početka referentnog razdoblja 1. lipnja 2021. i/ili između završetka referentnog razdoblja i dana prije donošenja ovog prijedloga. Može se utvrditi jasna uzročno-posljedična veza s događajem koji je uzrokovao prestanak djelatnosti radnika koji su proglašeni viškom u referentnom razdoblju.

               10.Ukupan broj prihvatljivih korisnika stoga iznosi 473.

               Opis događaja koji su doveli do otpuštanja i prestanka obavljanja djelatnosti

               11.Gospodarske i financijske posljedice pandemije bolesti COVID-19 snažno su utjecale na prodaju putem prodajnih automata. Prema podacima EVA-e (European Vending & Coffee Association
                  6
               ) pad prodaje i prometa 2020. bio je puno veći nego tijekom gospodarske i financijske krize
                  7
               . U travnju 2020., 58 % operatora prodajnih automata u Europi zabilježilo je gubitak prometa od 61 % do 99 % u odnosu na prethodnu godinu. U rujnu je 48 % operatora prijavilo smanjenje prometa od 21 % do 40 % u odnosu na prethodnu godinu
                  8
               .

               12.U Francuskoj ima oko 600 000 prodajnih automata, pri čemu 70 % u poslovnim i 30 % na javnim mjestima. Prema NAVSA-i
                  9
               , francuskoj organizaciji za automatsku prodaju i usluge, iako se uslugama prodajnih automata smjelo služiti tijekom pandemije, taj se sektor našao u stanju neaktivnosti/ograničenog funkcioniranja. Do neaktivnosti je došlo zbog zatvaranja lokacija na kojima su se automati nalazili (poslovna i javna mjesta kao što su zračne luke, željezničke postaje itd.) ili zbog nemogućnosti pristupa prodajnim automatima na otvorenim prostorima. Pristup prodajnim automatima bio je ograničen kako bi se izbjeglo okupljanje ljudi u blizini automata, a ne zbog prijetnji zdravlju povezanih s funkcioniranjem automata.

               13.Kad je ograničenje kretanja ublaženo, olakšan je pristup automatima/lokaciji. Međutim, sanitarne mjere i dalje dovode do prekida ili ograničavanja prodaje putem prodajnih automata (npr. zabrana prodaje artikala koji nisu neophodni; preporuka da se ne pije i ne jede u mreži javnog prijevoza itd.
                  10
               ). Nadalje, masovni rad na daljinu prouzročio je nagli pad potrošnje na radnim mjestima. Većina (90 %) europskih operatora prodajnih automata navela je da je na njih utjecao rad na daljinu jer se više od 80 % prodajnih aktivnosti putem automata odvija na radnim mjestima
                  11
               . U Francuskoj su operatori prodajnih automata u regiji Île-de-France izgubili 70 % prometa (rujan 2020. u usporedbi s prethodnom godinom) zbog rada na daljinu
                  12
               .

               14.Prema NAVSA-i, u Francuskoj se 2020. promet tog sektora smanjio od 50 % do 90 % u odnosu na 2019., čime je ugroženo oko 25 000 radnih mjesta
                  13
               . Predviđa se da će 2021. aktivnost sektora dosegnuti 25 % razine prije pandemije
                  14
               .

               15.Smanjenje broja posjetitelja na mjestima na kojima se nalaze prodajni automati Selecte, zbog ograničenja kretanja, doveo je do drastičnog pada prometa po automatu. Prema navodima društva Selecta unatoč obnavljanju aktivnosti u ljeto 2020., popunjenost automata smanjila se za 47 % u usporedbi s veljačom 2020., zadnjim mjesecom prije pandemije.

               16.Selecta djeluje na zrelom tržištu. Stoga je konkurencija velika pa su cijene proizvoda koji se prodaju putem prodajnih automata niske, a naknade koje se plaćaju za unajmljeni prostor na kojem su uređaji postavljeni visoke. To smanjuje profitne marže operatora.

               17.Iako je ponovno pregovaralo o ugovorima ne bi li tako smanjilo gubitke koji su povećani zbog fiksnih troškova i smanjenja prodaje, društvo Selecta zabilježilo je 2020. operativne gubitke u iznosu od 60 milijuna EUR. U prvoj polovini 2021. promet se povećao za 0,4 % u odnosu na 2020. Međutim, promet iznosi otprilike polovinu (–48,3 %) prometa iz 2019.
                  15

               18.Suočeno s tim gospodarskim poteškoćama poduzeće je izradilo plan koji se sastojao od reorganizacije djelatnosti i otpuštanja 473 radnika.

               Predviđene posljedice otpuštanja na lokalno, regionalno ili nacionalno gospodarstvo i zapošljavanje

               19.Otpuštanje u Selecti najviše je utjecalo na regiju Île-de-France (32 %) i grad Lille (13 %).

               20.Francuska nadležna tijela objašnjavaju da je pogoršanje na tržištu rada u regiji Île de France, kao i u drugim dijelovima Francuske, posljedica zdravstvene krize, a posebno prvog razdoblja ograničenja kretanja (od 17. ožujka do 10. svibnja) tijekom kojeg je gospodarska djelatnost gotovo prekinuta. Broj nezaposlenih u regiji Île-de-France povećao se za 8,6 % (četvrto tromjesečje 2020. u odnosu na prethodnu godinu); bilo je više od milijun
                  16
                prijavljenih tražitelja zaposlenja
                  17
               , a stopa nezaposlenosti iznosila je 8,3 %.  U listopadu 2021. stopa nezaposlenosti iznosila je 7,6 %, a broj tražitelja zaposlenja nešto se smanjio u odnosu na četvrto tromjesečje 2020., no i dalje je bilo više od milijun
                  18
                tražitelja zaposlenja
                  19
               .

               21.U trećem tromjesečju 2021. broj tražitelja zaposlenja u regiji Île-de-France smanjio se za 1,8 % kad je riječ o muškarcima i za 2,3 % kad je riječ o ženama. Prema dobnoj skupini broj tražitelja zaposlenja mlađih od 25 godina smanjio se za 5,7 %, a u dobnoj skupini od 25 do 49 godina za 3,2 %, dok se broj tražitelja zaposlenja u dobi od 50 i više godina povećao za 2,1 %
                  20
               .

               22.Lille je na 195. mjestu među 321 francuskom zonom zapošljavanja
                  21
               . Zabilježena stopa nezaposlenosti u prvom tromjesečju 2021. u regiji Hauts-de-France, u kojoj se nalazi Lille, iznosila je 9,4 %
                  22
               . U listopadu 2021., među prijavljenim nezaposlenim osobama bilo je 52 % muškaraca i 48 % žena. Prema dobnoj skupini, nezaposleni do 30 godina činili su 32 %; skupina osoba s 54 ili više godina činila je 12 %, a skupina osoba od 30 do 54 godine 56 %.

               23.Francuska uprava za rad navela je da je restrukturiranje društva Selecta utjecalo na ravnotežu zaposlenosti na predmetnim područjima. U skladu s tim izvijestila je poduzeće o njegovim obvezama u pogledu revitalizacije zapošljavanja na takvim područjima. Poduzeće mora osigurati mjere kao što su izravna pomoć za zapošljavanje, financiranje budućih studija, financijski doprinos uzajamnim fondovima za revitalizaciju u regiji itd.
                  23
               , koje su namijenjene promicanju novih gospodarskih aktivnosti i stvaranju radnih mjesta kako bi se nadoknadila izgubljena mjesta.

               Primjena Okvira EU-a za kvalitetu predviđanja promjena i restrukturiranja

               24.Francuska je opisala kako su uzete u obzir preporuke utvrđene u Okviru EU-a za kvalitetu predviđanja promjena i restrukturiranja. U skladu s francuskim zakonom o radu, društvo in bonis (tj. koje nije u likvidaciji) i koje zapošljava 1 000 ili više zaposlenika odgovorno je za plaćanje svih troškova povezanih s aktivnim mjerama tržišta rada osoblju otpuštenom zbog organizacijskog restrukturiranja tijekom četiri mjeseca. Poduzeće može na dobrovoljnoj osnovi produljiti obvezno razdoblje od četiri mjeseca. Intervencija javnih tijela predviđena je tek nakon završetka mjera koje je poduzelo poduzeće koje otpušta radnike.

               25.Francuska tijela navela su da su osoblje i sindikalni predstavnici usko uključeni u organizacijske planove za prilagodbu promjenama. Naglasila su i da je Selecta uspostavila vrlo aktivnu politiku osposobljavanja koja uvelike nadilazi njezine pravne obveze. Proračun za osposobljavanje po radniku 2021. bio je 30 % viši nego 2019., a cilj je bio poboljšati zapošljivost i mobilnost osoblja.

               26.Kad je riječ o aktivnostima koje su već poduzete za pomoć radnicima koji su proglašeni viškom, Francuska je navela da je provedba popratnih aktivnih mjera na tržištu rada kao dio pravne obveze Selecte započela odmah nakon otpuštanja.

               Komplementarnost s mjerama koje se financiraju iz nacionalnih fondova ili fondova Unije

               27.Francuska je potvrdila da za mjere navedene u nastavku za koje prima financijski doprinos iz EGF-a neće primati i financijski doprinos iz drugih financijskih instrumenata Unije.

               Postupci za savjetovanje s ciljanim korisnicima, njihovim predstavnicima ili socijalnim partnerima te s lokalnim i regionalnim tijelima

               28.Francuska je navela da je usklađeni paket personaliziranih usluga sastavljen u dogovoru s osobljem i sindikalnim predstavnicima. Na nekoliko sastanaka društva Selecta i CGT-a, FO-a, CFDT-a i CFE-CGC-a
                  24
               , pregovaračke strane osmislile su paket mjera za pomoć predmetnim zaposlenicima. Ti krugovi unutarnjih pregovora započeli su 14. listopada 2020. i završili 12. veljače 2021.

               Ciljani korisnici i predložene mjere

               Ciljani korisnici

               29.Očekuje se da će u mjerama sudjelovati sva 473 otpuštena radnika. Raščlamba tih radnika prema rodu, dobnoj skupini i razini obrazovanja navedena je u nastavku:

                        Kategorija

                        Broj
                           očekivanih korisnika

                        Rod:

                        muškarci:

                        367

                        (77,6 %)

                        žene:

                        106

                        (22,4 %)

                        nebinarne osobe:

                        0

                        (0,0 %)

                        Dobna skupina:

                        mlađi od 30 godina:

                        36

                        (7,6 %)

                        30–54 godine:

                        348

                        (73,6 %)

                        stariji od 54 godine:

                        89

                        (18,8 %)

                        Razina obrazovanja:

                        niže sekundarno obrazovanje ili niže
                           25

                        141

                        (29,8 %)

                        više sekundarno
                           26
                         ili visokoškolsko obrazovanje
                           27

                        189

                        (40,0 %)

                        tercijarno obrazovanje
                           28

                        143

                        (30,2 %)

               Predložene mjere

               30.Mjere za koje francuska tijela traže sufinanciranje iz EGF-a odnose se na produljenje trajanja dopusta radi prekvalifikacije („congé de reclassement”)
                  29
               , što nadilazi pravne obveze poduzeća. Ta mjera namijenjena je otpuštenim radnicima i radnicima koji u trenutku svojeg dobrovoljnog odlaska još nemaju precizne planove u vezi s prekvalifikacijom te žele iskoristiti mjere ponovnog osposobljavanja, savjete, smjernice ili pomoć pri osnivanju ili preuzimanju poduzeća itd.

               31.Usluge prilagođene potrebama koje će se pružiti radnicima proglašenima viškom sastoje se od sljedećih mjera:

               –Savjetodavne usluge i profesionalno usmjeravanje: Radnici će se pratiti i usmjeravati u vezi s njihovim projektima radi prekvalifikacije kao radnici ili samozaposlene osobe. Sudionicima će se pružati savjeti i profesionalno će ih se usmjeravati, imat će potporu pri traženju posla i mentora, dobit će informacije o dostupnom osposobljavanju te savjete u području poduzetništva. U okviru te mjere radnicima će se pružiti mogućnosti zapošljavanja koje proizlaze iz aktivnog traženja posla koje provode stručnjaci.

               –Psihološka podrška: Psihološka podrška uživo i putem interneta koju će pružati stručnjaci za prevenciju psihosocijalnih rizika u kontekstu reorganizacije.

               –Osposobljavanje: Radnicima će se ponuditi različita osposobljavanja prilagođena njihovim potrebama, kako su ih utvrdili savjetnici koji pružaju savjetodavne usluge. Neki primjeri mogućeg strukovnog osposobljavanja su stručnjak za ekološko uređenje okoliša, mesar s CPA-om
                  30
               , kuhar s CPA-om, pomoćni kuhar, tehničar za industrijsko održavanje, termalni i sanitarni instalater, građevinski tehničar za pametne (povezane) zgrade, vozačka dozvola za cestovni prijevoz tereta, SDC
                  31
                za građevinske strojeve i SDC za dizalice, CPA za kućepazitelja itd. Za radnike koji žele biti samozaposleni predviđeno je i osposobljavanje za osnivanje poduzeća.

               –Doprinos za osnivanje poduzeća: Radnici koji se zaposle kao samozaposlene osobe primit će do 6 000 EUR za pokrivanje troškova osnivanja obrta, ulaganja u imovinu itd. Doprinos će se isplatiti u dva obroka od 3 000 EUR. Prva isplata bit će po predočenju dokaza o registraciji poduzeća
                  32
                ili izjave o registraciji samozaposlene osobe. Druga isplata bit će nakon što se dokaže trajanje poslovanja od najmanje 12 mjeseci.

               –Naknada za vrijeme traženja posla: Ta mjesečna naknada iznosi 65 % zadnje bruto plaće radnika. Taj se iznos izračunava na temelju sudjelovanja radnika na puno radno vrijeme u aktivnim mjerama tržišta rada; ako je sudjelovanje manje, iz EGF-a će se sufinancirati samo naknada razmjerna stvarnom sudjelovanju.

               –Naknada za brzo ponovno zapošljavanje: Radnici koji se brzo zaposle dobit će naknadu u iznosu od 20 – 30 % naknade za traženje zaposlenja
                  33
                koju bi primili da nisu pronašli posao.

               –Poticaj za pronalaženje novog radnog mjesta: Tom mjesečnom naknadom (do šest mjeseci) nastoji se nadoknaditi mogući gubitak prihoda ako radnik koji je proglašen viškom prihvati novo zaposlenje (stalno ili na određeno vrijeme od najmanje šest mjeseci) s nižom plaćom. Naknada će iznositi 80 % razlike u odnosu na prethodnu plaću, do 200 EUR mjesečno, za prva tri mjeseca, i 50 % razlike, do 100 EUR mjesečno, za iduća tri mjeseca.

               –Doprinos troškovima preseljenja i nastanjenja: Radnici koji se, nakon prihvaćanja radnog mjesta koje je 60 km ili više udaljeno od njihova doma ili do kojeg putuju više od 90 minuta, presele bliže svojem novom radnom mjestu (u smislu udaljenosti ili vremena putovanja na posao) mogu dobiti doprinos za troškove preseljenja do 2 000 EUR. Predviđen je i doprinos za troškove nastanjenja (500 EUR po odrasloj osobi i 200 EUR po djetetu u kućanstvu).

               32.Ovdje opisani predloženi usklađeni paket usluga prilagođenih potrebama sastoji se od aktivnih mjera tržišta rada u okviru prihvatljivih mjera utvrđenih u članku 7. Uredbe o EGF-u. Predložene usluge nisu zamjena za pasivne mjere socijalne zaštite.

               33.Francuska je izvijestila da Selecta redovito nudi osposobljavanje svojem osoblju, pri čemu se pozornost posvećuje digitalnim vještinama i vještinama potrebnima u gospodarstvu koje učinkovito iskorištava resurse. Dio paketa EGF-a koji se odnosi na osposobljavanje uključuje osposobljavanje u području uredskog softvera i drugih softvera te na certificiranje TOSA
                  34
               , čime se ispunjava zahtjev povezan sa širenjem vještina potrebnih u digitalnom industrijskom dobu i u gospodarstvu koje učinkovito iskorištava resurse, kako je propisano člankom 7. stavkom 1. Uredbe o EGF-u. Ako se kod određenog korisnika utvrdi potreba za posebnim osposobljavanjem, ono bi se moglo ponuditi.

               34.Francuska je dostavila tražene podatke o mjerama koje su na temelju nacionalnog zakonodavstva ili kolektivnih ugovora obvezne za predmetno poduzeće. Potvrdila je da financijski doprinos iz EGF-a neće biti zamjena za te mjere.

               Procijenjeni proračun

               35.Predviđeni ukupni troškovi iznose 4 793 290 EUR, u što su uključeni rashodi za usluge prilagođene potrebama u iznosu od 4 766 930 EUR i rashodi za aktivnosti pripreme, upravljanja, informiranja i promidžbe te kontrole i izvješćivanja u iznosu od 26 360 EUR.

               36.Ukupni financijski doprinos zatražen iz EGF-a iznosi 4 074 296 EUR (85 % ukupnih troškova).

               37.Nacionalno pretfinanciranje i sufinanciranje osigurava Selecta.

                        Mjere

                        Procijenjeni broj sudionika

                        Procijenjeni trošak po sudioniku
                        (EUR)
                           35

                        Procijenjeni ukupni troškovi

                        (EUR)
                           36

                        Usluge prilagođene potrebama (mjere na temelju članka 7. stavka 2. točke (a) Uredbe o EGF-u)

                        Savjetodavne usluge i profesionalno usmjeravanje
                           (accompagnement congé de reclassement - salariés porteurs d'un projet personnel et salariés licenciés)

                        443

                        2 174

                        963 200

                        Psihološka podrška
                           (cellule de soutien psychologique)

                        473

                        17

                        7 800

                        Osposobljavanje
                           (formations)

                        393

                        3 622

                        1 423 320

                        Doprinos za osnivanje poduzeća
                           (accompagnement création d'entreprise)

                        120

                        6 000

                        720 000

                        Međuzbroj (a):

                        Postotak paketa usluga prilagođenih potrebama:

                        –

                        3 114 320

                        (65,33 %)

                        Naknade i poticaji (mjere na temelju članka 7. stavka 2. točke (b) Uredbe o EGF-u)

                        Naknada za traženje zaposlenja
                           (allocation de congé de reclassement)

                        200

                        8 027

                        1 605 300

                        Naknada za brzo ponovno zapošljavanje
                           (indemnité recrutement rapide)

                        10

                        2 275

                        22 750

                        Poticaj za pronalaženje novog radnog mjesta
                           (allocation différentielle)

                        10

                        900

                        9 000

                        Doprinos troškovima preseljenja i nastanjenja
                           (aides à la mobilité: déménagement, frais d'installation)

                        2

                        7 780

                        15 560

                        Međuzbroj (b):

                        Postotak paketa usluga prilagođenih potrebama:

                        –

                        1 652 610

                        (34,67 %)

                        Aktivnosti na temelju članka 7. stavka 5. Uredbe o EGF-u

                        1. Aktivnosti pripreme

                        –

                        9 560

                        2. Upravljanje

                        –

                        16 800

                        3. Informiranje i promidžba

                        –

                        0
                           37

                        4. Kontrola i izvješćivanje

                        –

                        0

                        Međuzbroj (c):

                        Postotak ukupnih troškova:

                        –

                        26 360

                        (0,55 %)

                        Ukupni troškovi (a + b + c):

                        –

                        4 793 290

                        Doprinos iz EGF-a (85 % ukupnih troškova)

                        –

                        4 074 296

               38.Troškovi mjera koje su u prethodnoj tablici utvrđene kao mjere na temelju članka 7. stavka 2. točke (b) Uredbe o EGF-u ne premašuju 35 % ukupnih troškova usklađenog paketa usluga prilagođenih potrebama. Francuska je potvrdila da te mjere ovise o aktivnom sudjelovanju ciljanih korisnika u traženju posla ili aktivnostima osposobljavanja.

               39.Francuska je potvrdila da troškovi ulaganja za samozapošljavanje, osnivanje poduzeća i radničko preuzimanje poduzeća neće biti viši od 22 000 EUR po korisniku.

               Razdoblje prihvatljivosti izdataka

               40.Francuska je ciljanim korisnicima počela pružati usluge prilagođene potrebama 1. travnja 2021. Izdaci za te mjere stoga će ispunjavati uvjete za financijski doprinos iz EGF-a od 1. travnja 2021. do 24 mjeseca nakon stupanja na snagu Odluke o financiranju.

               41.Francuska je počela stvarati administrativne rashode za provedbu EGF-a 1. listopada 2020. Izdaci za aktivnosti pripreme, upravljanja, informiranja i promidžbe te kontrole i izvješćivanja stoga ispunjavaju uvjete za financijski doprinos iz EGF-a od 1. listopada 2020. do 31 mjesec nakon stupanja na snagu Odluke o financiranju.

               Sustavi upravljanja i kontrole

               42.Zahtjev sadržava opis sustava upravljanja i kontrole u kojem se utvrđuju odgovornosti uključenih tijela. Francuska je obavijestila Komisiju da će financijskim doprinosom upravljati Opća služba za zapošljavanje i profesionalno osposobljavanje (Délégation générale à l’emploi et à la formation professionnelle, DGEFP) pri Ministarstvu rada, zapošljavanja, strukovnog osposobljavanja i socijalnog dijaloga, a posebno Nacionalni fond za zapošljavanje (Fonds national de l'emploi, DGEFP - MFNE). Plaćanja će u okviru DGEFP-a provesti Odjel za financije (Affaires financières, DGEFP - MAFI). Međuresorna komisija za usklađivanje kontrola (Commission interministérielle de coordination des contrôles, CICC) je francusko revizijsko tijelo za EGF. Selecta će biti odgovorna za provedbu mjera. U tom će pogledu francuska tijela sklopiti sporazum o partnerstvu sa Selectom.

               Obveze predmetne države članice

               43.Francuska je dostavila sva potrebna jamstva u vezi sa sljedećim:

               –u pristupu predloženim mjerama i njihovoj provedbi poštovat će se načela jednakog postupanja i nediskriminacije,

               –ispunjeni su zahtjevi koji se odnose na kolektivno otpuštanje, a koji su utvrđeni nacionalnim zakonodavstvom i zakonodavstvom EU-a,

               –poduzeće Selecta, koje je nakon otpuštanja nastavilo s poslovanjem ispunilo je svoje pravne obveze u pogledu otpuštanja i u skladu s njima pobrinulo se za svoje radnike,

               –spriječit će se svako dvostruko financiranje,

               –financijski doprinos iz EGF-a bit će u skladu s postupovnim i materijalnim pravilima Unije o državnim potporama.

               UTJECAJ NA PRORAČUN

               Prijedlog proračuna

               44.EGF ne smije premašiti najviši godišnji iznos od 186 milijuna EUR (u cijenama iz 2018.), kako je utvrđeno člankom 8. Uredbe Vijeća (EU, Euratom) br. 2020/2093 od 17. prosinca 2020. kojom se uspostavlja višegodišnji financijski okvir za razdoblje od 2021. do 2027.
                  38

               45.Nakon što je proučila zahtjev u odnosu na uvjete utvrđene člankom 13. stavcima 1. i 2. Uredbe o EGF-u te uzela u obzir broj ciljanih korisnika, predložene mjere i predviđene troškove, Komisija predlaže da se radi osiguravanja financijskog doprinosa za zahtjev iz EGF-a odobri iznos od 4 074 296 EUR, što predstavlja 85 % ukupnih troškova predloženih mjera.

               46.Predloženu odluku o mobilizaciji EGF-a zajednički će donijeti Europski parlament i Vijeće, kako je utvrđeno točkom 9. Međuinstitucijskog sporazuma od 16. prosinca 2020. između Europskog parlamenta, Vijeća Europske unije i Europske komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava.
                  39

               Povezani akti

               47.Komisija će istodobno s podnošenjem ovog Prijedloga odluke o mobilizaciji EGF-a Europskom parlamentu i Vijeću podnijeti prijedlog za prijenos iznosa od 4 074 296 EUR u odgovarajuću proračunsku liniju.

               48.Istodobno s donošenjem ovog Prijedloga odluke o mobilizaciji EGF-a Komisija je donijela odluku o financijskom doprinosu, koja čini odluku o financiranju u smislu članka 110. Financijske uredbe.
                  40
                Ta odluka o financiranju stupit će na snagu na datum na koji Europski parlament i Vijeće obavijeste Komisiju o odobrenju prijenosa proračunskih sredstava.

               2022/0023 (BUD)

               Prijedlog

               ODLUKE EUROPSKOG PARLAMENTA I VIJEĆA

               o mobilizaciji Europskog fonda za prilagodbu globalizaciji za radnike koji su proglašeni viškom na temelju zahtjeva Francuske – EGF/2021/007 FR/ Selecta

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) 2021/691 Europskog parlamenta i Vijeća od 28. travnja 2021. o Europskom fondu za prilagodbu globalizaciji za radnike koji su proglašeni viškom (EGF) i stavljanju izvan snage Uredbe (EU) br. 1309/2013
                  41
               , a posebno njezin članak 15. stavak 1.,

               uzimajući u obzir Međuinstitucijski sporazum od 16. prosinca 2020. između Europskog parlamenta, Vijeća Europske unije i Europske komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava
                  42
               , a posebno njegovu točku 9.,

               uzimajući u obzir prijedlog Europske komisije,

               budući da:

               (1)Cilj je Europskog fonda za prilagodbu globalizaciji za radnike koji su proglašeni viškom (EGF) iskazivanje solidarnosti i promicanje dostojanstvenog i održivog zaposlenja u Uniji pružanjem potpore radnicima koji su proglašeni viškom i samozaposlenim osobama koje su prestale obavljati svoju djelatnost zbog velikih restrukturiranja te pružanjem pomoći tim radnicima da se, što je prije moguće, ponovno uključe u dostojanstveno i održivo zaposlenje.

               (2)EGF ne smije premašiti maksimalni godišnji iznos od 186 milijuna EUR (u cijenama iz 2018.), kako je utvrđen člankom 8. Uredbe Vijeća (EU, Euratom) 2020/2093.
                  43

               (3)Francuska je 12. listopada 2021. podnijela zahtjev za mobilizaciju EGF-a u vezi s otpuštanjem radnikâ u poduzeću Selecta u Francuskoj. Zahtjev je dopunjen dodatnim informacijama u skladu s člankom 8. stavkom 5. Uredbe (EU) 2021/691. Taj zahtjev ispunjava uvjete za financijski doprinos iz EGF-a utvrđene člankom 13. Uredbe (EU) 2021/691.

               (4)Stoga bi trebalo mobilizirati EGF kako bi se za zahtjev koji je podnijela Francuska osigurao financijski doprinos u iznosu od 4 074 296 EUR.

               (5)Kako bi se sredstva iz EGF-a mogla što prije mobilizirati, ova bi se odluka trebala primjenjivati od dana njezina donošenja,

               DONIJELI SU OVU ODLUKU:

               Članak 1.

               U okviru općeg proračuna Unije za financijsku godinu 2022. mobilizira se Europski fond za prilagodbu globalizaciji za radnike koji su proglašeni viškom kako bi se osigurao iznos od 4 074 296 EUR u obliku odobrenih sredstava za preuzimanje obveza i odobrenih sredstava za plaćanje.

               Članak 2.

               Ova Odluka stupa na snagu na dan objave u Službenom listu Europske unije. Primjenjuje se od [datum donošenja ove Odluke]
                  44*.

               Sastavljeno u Bruxellesu

                  Za Europski parlament
                        Za Vijeće

                  Predsjednica
                        Predsjednik

                     (1)

                        SL L 153, 3.5.2021., str. 48.

                     (2)

                        Delegirana uredba Komisije 2019/1755 od 8. kolovoza 2019. o izmjeni prilogâ Uredbi (EZ) br. 1059/2003 Europskog parlamenta i Vijeća o uspostavi zajedničke klasifikacije prostornih jedinica za statistiku (NUTS), SL L 270, 24.10.2019., str. 1.–56.

                     (3)

                        SL L 393, 30.12.2006., str. 1.

                     (4)

                        U skladu s člankom 7. stavkom 5. Uredbe (EU) 2021/691.

                     (5)

                        Do otpuštanja nije došlo jedino u regiji Limousin (FRI2), regiji razine NUTS 2.

                     (6)

                        European Vending & Coffee Service Association (EVA) je neprofitna organizacija koja pred europskim institucijama i drugim relevantnim tijelima zastupa interese europskog sektora za kavu i prodajne automate.

                     (7)

                  EVA-ino izvješće br. 8 na internetskim stranicama Planet Vending

                     (8)

                        EVA-ino izvješće o gospodarskoj situaciji europskog sektora za prodajne automate i uredsku kavu (srpanj 2021.). Izvješće se temelji na odgovorima operatora prodajnih automata i dobavljača na anketu u kojoj je bilo niz pitanja povezanih s najnovijim gospodarskim okruženjem i poslovnim očekivanjima do kraja ove godine i u 2022.

                     (9)

                        Priopćenje za medije (studeni 2020.)
                  https://navsa.net/

                     (10)

                        NAVSA. Izvješće o stanju u sektoru. rujan 2020.

                     (11)

                  EVA-ino izvješće br. 8 na internetskim stranicama Comunicaffe

                     (12)

                        NAVSA. Izvješće o stanju u sektoru. rujan 2020.

                     (13)

                  NAVSA-ino priopćenje za medije (studeni 2020.)

                     (14)

                        Ibid.

                     (15)

                  https://www.droits-salaries.com/552014201-selecta/55201420101907-/T09321007764-accord-relatif-a-la-mise-en-place-d-un-dispositif-specifique-d-activite-partielle-longue-duree-apld--autres-temps-de-travail.shtml

                     (16)

                        1 058 690 prijavljenih tražitelja zaposlenja.

                     (17)

                  https://idf.drieets.gouv.fr/sites/idf.drieets.gouv.fr/IMG/pdf/synthese_trimestrielle_2020t4.pdf

                     (18)

                        1 035 750 prijavljenih tražitelja zaposlenja.

                     (19)

                  https://idf.drieets.gouv.fr/sites/idf.drieets.gouv.fr/IMG/pdf/defm_ile-de-france_2021t3.pdf

                     (20)

                        Ibid.

                     (21)

                  https://ville-data.com/chomage/Lille-59-59350

                     (22)

                  https://hauts-de-france.dreets.gouv.fr/sites/hauts-de-france.dreets.gouv.fr/IMG/pdf/suivi_du_taux_de_chomage_2021_t1.pdf

                     (23)

                  https://travail-emploi.gouv.fr/emploi-et-insertion/accompagnement-des-mutations-economiques/obligation-revitalisation-territoire

                     (24)

                        Confédération Générale du Travail (CGT),
                  https://www.cgt.fr/
                     Force ouvrière (FO),
                  https://www.force-ouvriere.fr
                     CFDT,
                  https://cfdt.fr/
                     Confédération Française de l'Encadrement CGC (CFE-CGC),
                  https://www.cfecgc.org/

                     (25)

                        ISCED 0–2

                     (26)

                        ISCED 3

                     (27)

                        ISCED 4

                     (28)

                        ISCED 5–8

                     (29)

                        U pogledu dopusta radi prekvalifikacije (congé de reclassement), člankom L1233-71 francuskog zakona o radu propisuje se da poduzeće koje ima više od tisuću zaposlenika mora predložiti mjere utvrđene u tom zakonu na najmanje četiri mjeseca. Prema prethodno navedenom zakonodavstvu razdoblje od petog mjeseca stoga je neobvezno i može biti podložno doprinosu iz EGF-a u skladu s člankom 9. stavkom 1. Uredbe (EU) 2021/691. Selecta je odlučila predložiti tu mjeru za razdoblje od 12 mjeseci. Zahtjev ne predviđa doprinose za prva četiri mjeseca dopusta radi prekvalifikacije, koja odgovaraju minimalnom trajanju propisanom zakonom.

                     (30)

                        CPA znači potvrda o profesionalnoj sposobnosti.

                     (31)

                        SDC znači vozačka dozvola za sigurnu vožnju.

                     (32)

                        Registracija u registru obrta i trgovačkih društava Registre du Commerce et des sociétés (RCS).

                     (33)

                        Ako se zaposli u prva tri mjeseca dopusta radi prekvalifikacije, 30 %. Ako se zaposli od četvrtog do šestog mjeseca, 20 %.

                     (34)

                        Certificiranje TOSA je međunarodna norma za vrednovanje informatičkih vještina.
                  www.tosa.org

                     (35)

                        Procijenjeni troškovi po radniku zaokruženi su kako bi se izbjegle decimale. Međutim, zaokruživanje ne utječe na ukupni trošak pojedine mjere, koji je isti kao u zahtjevu koji je podnijela Francuska.

                     (36)

                        Ukupni iznosi se ne podudaraju zbog zaokruživanja.

                     (37)

                        Francuska tijela ne traže sufinanciranje iz EGF-a za aktivnosti informiranja i promidžbe niti za kontrolu i izvješćivanje. Te će aktivnosti provoditi o vlastitom trošku.

                     (38)

                        SL L 433 I, 22.12.2020., str. 11.

                     (39)

                        SL L 433 I, 22.12.2020., str. 29.

                     (40)

                        Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012, SL L 193, 30.7.2018., str. 1.

                     (41)

                        SL L 153, 3.5.2021., str. 48.

                     (42)

                        SL L 433 I, 22.12.2020., str. 29.

                     (43)

                        Uredba Vijeća (EU, Euratom) br. 2020/2093 od 17. prosinca 2020. kojom se utvrđuje višegodišnji financijski okvir za razdoblje 2021.–2027. (SL L 433 I, 22.12.2020., str. 11.).

                     (44)
                  *
                        Datum unosi Parlament prije objave u SL-u.